title: -mavzu. Aholi daromadlari va davlatning ijtimoiy siyosati
text: 463
  Oldingi mavzularda davlat, turli korxonalar, jismoniy va huquqiy shaxslarning
  daromadlari va ularning shakllari haqida tushunchalar berilgan edi.
  Ushbu mavzuda aholi daromadlarining iqtisodiy mazmuni, ularning tarkibi,
  daromadlarning aholi turmush darajasiga ta’siri ko’rib chiqiladi. Bozor iqtisodiyoti
  sharoitida daromadlar tengsizligining asosiy sabablari o’rganiladi. Daromadlar
  tengsizligi borasida bildirilgan fikrlar tahlil qilinib, tengsizlik va samaradorlik
  o’rtasidagi nisbat ko’rsatib beriladi. Mavzu kambag’allik muammosi, aholi
  daromadlarining yetarli darajasini ta’minlash bo’yicha davlat dasturlarini bayon etish
  bilan yakunlanadi.
  1. Aholi daromadlari va uning tarkibi. Aholi turmush darajasi
  va uning ko’rsatkichlari
  «Daromad» iqtisodiy faoliyat natijalarini ifodalovchi ko’rsatkich bo’lib, u serqirra
  va murakkab mazmunga ega hisoblanadi. Chunki, daromad bir vaqtning o’zida biron-
  bir faoliyat natijasida olingan tushumni, pul mablag’larini, natural ko’rinishda olingan
  mahsulotlarni, iqtisodiy resurslar keltiruvchi nafni va boshqa tushunchalarni ifodalashi
  mumkin. Shuningdek, daromad umumiy tushuncha bo’lib, uning tarkibida aholi
  daromadlari muhim o’rin tutadi.
  Aholi daromadlari ma’lum vaqt oralig’ida (masalan, bir yilda) ular
  tomonidan olingan pul va natural shakldagi tushumlar miqdorini anglatadi.
  Iqtisodiy adabiyotlarda aholi daromadlarining tarkibiy tuzilishi turlicha
  ko’rsatiladi. Jumladan, V.I.Vidyapin va boshqalarning umumiy tahriri ostidagi
  «Iqtisodiyot nazariyasi» darsligida bu tarkibiy tuzilish quyidagi jadval ko’rinishida
  keltirilgan (24.1-jadval).